b'\n_START_ARTICLE_\nNikolaj Loncner\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini kmeta Jakoba in gospodinje Fran\xc4\x8di\xc5\xa1ke Loncner rojene Dakskobler. Bil je zaveden Slovenec in aktiven protifa\xc5\xa1isti\xc4\x8dni borec s 14 letno ilegalno dejavnostjo za obstoj in osvoboditev primorskih Slovencev, organiziran \xc5\xbee leta 1927 v ilegalno celico organizacije TIGR v Rutu, ki je poleg njega \xc5\xa1tela \xc5\xa1e 7 \xc4\x8dlanov. Literaturo in drug prepovedan material so dobivali na Grahovem pri Francu Golobu in Alojzu Kova\xc4\x8di\xc4\x8du, na Jesenicah pa pri oro\xc5\xbeniku Petru Bizjaku, obmejnem komisarju Tonetu Batagelju ter Slavku Jelin\xc4\x8di\xc4\x8du. Loncnerja je fa\xc5\xa1isti\xc4\x8dna policija aretirala 10. decembra 1931 na planini Poljana, ko se je vra\xc4\x8dal s sestanka s Sre\xc4\x8dkom \xc5\xa0orlijem v Rut. Med hojo po voja\xc5\xa1ki poti ob dr\xc5\xbeavni meji je stra\xc5\xbenika sunil po strmini, sam pa preko meje u\xc5\xa1el v Kraljevino Jugoslavijo. \xc4\x8cez tri dni se je vrnil v zastra\xc5\xbeeni Rut, se skrival pri nekem kmetu, po odhodu fa\xc5\xa1istov, ki so ga 8 dni iskali po vasi in okolici, mu je \xc5\xbeena v skrivali\xc5\xa1\xc4\x8de prinesla najnujnej\xc5\xa1e stvari je za stalno od\xc5\xa1el v Jugoslavijo. Ko je po dveh letih le dobil zaposlitev v jeseni\xc5\xa1ki \xc5\xbeelezarni se mu je s \xc5\xa1tirimi otroki pridru\xc5\xbeila tudi \xc5\xbeena Marija._NEWLINE_Loncner je po begu v Jugoslavijo stalno tudi po dvakrat tedensko nosil literaturo in oro\xc5\xbeje na javke ob dr\xc5\xbeavni meji, z njim pa so ve\xc4\x8dkrat potovali tudi mnogi primorski emigranti organizirani v organizaciji TIGR. Loncner je s svojo neprekinjeno protifa\xc5\xa1isti\xc4\x8dno dejavnostjo deloval vse do okupacije. Bil je na seznamu nevarnih nasprotnikov Italije in Tretjega Rajha, zato ga je Gestapo aretiral takoj po zasedbi Jesenic 6. aprila 1941. Po nekaj mesecih zapora v Celovcu je bil skupaj z Lavoslavom Planin\xc5\xa1kom prepeljan v zapor v Begunjah na Gorenjskem in 30. decembra 1941 brez sodne obravnave ustreljen v Dragi pri Begunjah. Na grobi\xc5\xa1\xc4\x8du talcev v Dragi je bil to tretji grob. Kot zavedna primorska Slovenca in protifa\xc5\xa1ista sta posta ena od prvih \xc5\xbertev okupatorjevega nasilja na Gorenjskem. \xc5\xbdeno in otroke pa je okupator interniral v Rotmensse na Bavarskem.'